Jobopslag, sognepræst 		25.9.2026

Sognepræst i Mørkhøj Pastorat, Gladsaxe-Herlev Provsti, Helsingør Stift.
Vil du være præst i et levende og mangfoldigt bysogn som er i en spændende udvikling? Trives du med en arbejdsplads med højt til loftet, og engagerede mennesker omkring dig? Så se nærmere her!

Hvem er vi? 
Vi er et levende og moderne bysogn i Gladsaxe Kommune, tæt ved den gamle TV-by. Sognet er over de senere år vokset til godt 10.500 indbyggere, hvoraf knap halvdelen, er medlemmer af folkekirken. 
Mørkhøj Kirke er en aktiv kirke med en stærk lokal forankring gennem årtier, godt samarbejde med de lokale skoler, skoletjeneste og bibliotek, samt en bred vifte af aktiviteter for både børn og voksne. Vi har blandt andet børnekor, babysalmesang og en levende, dynamisk menighed - med frivillige som står for forskellige fælles aktiviteter. Kirkegangen er god og stabil og vi oplever en stigende interesse for søndagens gudstjeneste også blandt yngre mennesker. Vi har desuden stor succes med at synge fra både Den Danske Salmebog, Kirkesangbogen og 100 Salmer. 
Kirken er bygget i 1960 og er blevet bygget ud i et par omgange og fremstår i dag med virkelig indbydende og rummelige lokaler fordelt på to planer, med plads til at flere aktiviteter kan foregå på samme tid. Kirken er omgivet af et stort grønt område som udgør en smuk ramme for udendørs gudstjenester, Sankt Hans-fejring og Pinsegudstjeneste.
Kirken huser desuden Mørkhøj Gospelkor, Blixen-klubben samt to afrikanske menigheder som holder gudstjeneste et par gange om måneden i en stor sal i kælderen. 
Du kan læse mere om os på kirkens hjemmeside https://www.moerkhoej-kirke.dk/ 
Hos os får du:
· Et stærkt hold i ryggen: du bliver en del af et velfungerende team bestående af din præstekollega, en kordegn, to organister, tre kirkesangere, en korleder og to kirketjenere, samt et velfungerende menighedsråd bestående af 10 valgte medlemmer.
· Plads til nye ideer: vi vægter samarbejde, tillid og kreativitet højt. Hvis du har en god idé, skyder vi den ikke ned, vi prøver den af!
· En arbejdsplads med liv, glæde og fællesskab, hvor det gode samarbejde vægtes højt.
· Et rigt gudstjenesteliv med musikalsk bredde: fra det klassiske til det rytmiske, bl.a. med jazz, deltagelse af Mørkhøj Gospelkor og kirkens børnekor.  
· En dejlig og rummelig tjenestebolig med kontor lige ved kirken, beliggende i et dejligt og roligt kvarter med legeplads lige ved siden af, børneinstitution, skole, bibliotek og kulturhus lige om hjørnet, samt offentlig transport - og kun 8 km fra København.


Vi drømmer om en præst der:
· Taler så folk lytter: du er en dygtig teolog og formidler, som er i stand til at forkynde kristendommens budskab levende og i øjenhøjde, uden at give køb på teologisk dybde.
· Har lyst til at kaste dig over de mange og forskelligartede opgaver som venter: søndagens højmesse, den månedlige gudstjeneste på det nærliggende plejehjem, hverdagsgudstjenester for familier og børn, kirkelige handlinger samt ikke mindst konfirmandforberedelse, som vi prioriterer højt og har udviklet en særlig model for. Alt sker naturligvis i samarbejde med din præstekollega og sammen fordeler I opgaverne.
· I samarbejde med din præstekollega, øvrigt personale og menighedsråd vil være med til at udvikle og skærpe vores kirkelige profil og til at tage imod de mennesker der er nysgerrige på kirken. Din præstekollega drømmer blandt andet om at iværksætte dåbsoplæring for voksne og nysgerrige mennesker, der søger trospraksis og kirkeligt fællesskab – hvad drømmer du om? 
· Er nysgerrig på livet og har nemt ved at møde andre mennesker der, hvor de er i livet, uanset alder eller livssituation.
· Har lyst til at samarbejde, er engageret og har respekt for andres faglighed.
· Er åben over for at arbejde med både tradition og fornyelse, og har sans for folkekirkens rummelighed.

Ønsker du yderligere oplysninger, er du velkommen til at rette henvendelse til formand for menighedsrådet i Mørkhøj, Christine Hoff Hansen, email: chh@km.dk eller telefon: 26 14 79 90
eller kirkebogsførende sognepræst Karin Elisabeth Christiansen, email: kelc@km.dk eller telefon: 30 36 60 65
 

[Skriv her]

